Document ID: /roh_data/filtered/fineweb-2-filterrobots_roh.jsonl.gz/18009

Las furmiclas da guaud dattan perditga d’ina cuminanza da vita intacta en il guaud.
L’onn 1966 èn las furmiclas da guaud daventadas in tema politic en Svizra. Dapi lura èn ellas ina spezia protegida en la Lescha federala davart la protecziun da la natira e da la patria. Oz datti en Svizra 131 spezias da furmiclas, 6 da quellas furman la gruppa da las furmiclas da guaud.
En il Parc Naziunal Svizzer vivan 35 da las 131 spezias da furmiclas en Svizra. En egl dattan surtut las colonias da la furmicla da guaud cotschna e da la furmicla crennada. Las colonias da questas duas spezias cumpiglian blers gnieus in sper l’auter. Las furmiclas da guaud inscuntrain nus en las bleras parts da guaud dal Parc, sco en las vals Mingèr, Stabelchod e Trupchun u sin la senda vers l’Alp la Schera.
En ina colonia da furmiclas da guaud cotschnas vivan fin 150’000 furmiclas paschaivlamain ina sper l’autra.
Ils furmiclers èn vairas ovras d’art da la natira. Entaifer il furmicler regia in urden surprendent.
Sin las spassegiadas tras il Parc inscuntrain nus surtut ils furmiclers da la furmicla da guaud cotschna. Els consistan per la gronda part da dascharina da pigns e pon avair in’autezza da passa in meter. Las furmiclas crennadas, medemamain fitg frequentas en il Parc, construeschan lur furmiclers or da material da plantas sitg.
Mintgatant sgulatschan ils utschels era cun alas avertas sur il furmicler per sa laschar sprizzar giu cun acid da furmiclas. Quai gida cunter parasits.
Las furmiclas da guaud possedan animals da chasa: plugls da feglia.
Mintga pievel da furmiclas da guaud da circa 150’000 animals mulscha durant ina stad var diesch kilos zutger da plugls da feglia e transportescha quel en il furmicler. Las furmiclas stritgan ils plugls e survegnan uschia la «rugada da mel» giavischada che furma lur nutriment. Sco recumpensa protegian las furmiclas ils plugls dad inimis sco ils baus da Nossadunna.